
FIZIKA

7-11. évfolyam

Célok és feladatok

A fizikatanítás elsődleges célja a diákok érdeklődésének felkeltése a természet, ezen belül a fizikai jelenségek iránt, valamint az általános műveltséghez tartozó korszerű fizikai világkép kialakítása. 

Az iskolánkban folyó fizikatanítás jól illeszkedik az alsóbb évfolyamokon tanított "környezetismeret", ill. az alapozó szakaszban (5.-6. oszt.) tanított "természetismeret" integrált tantárgyak anyagára, azoknak szerves folytatása. Sokszor támaszkodik a matematikán kívül az „információtechnika” ill. „földünk és környezetünk” tantárgyak keretében tanított technika és életvitel modulra. 

A fizikaórák akkor válhatnak élményszerűvé és ezáltal hatékonnyá, ha a tananyag bőséges jelenségbemutatásra, sok jól kiválasztott kísérletre épül. Egyszerű, jól látható jelenségeken, alkalmazási példákon keresztül kell megmutatnunk, hogy a természet jelenségei kísérletileg vizsgálhatók, megérthetők, és az így szerzett ismeretek a hétköznapi életben hasznosíthatók. 

A fogalmak bevezetésénél, a törvények megfogalmazásánál a konkrét probléma szempontjából szakszerűen, de a lehető legegyszerűbben kell fogalmaznunk. Kerülni kell azokat az absztrakt gondolatmeneteket, amelyek inkább gátolják, mint segítik a megértést. A fizikai fogalmak közül eleinte azokra helyezzük a hangsúlyt, amelyek konkrét kísérleti tapasztalatokkal kapcsolatosak, túlzott absztrakciót nem igényelnek.

A fizikai fogalmak bevezetését, a törvények megfogalmazását lehetőleg mindig megfigyelésre, jelenségek bemutatására, konkrét kísérletekre alapozzuk. Ennek során gondot kell fordítani arra, hogy a tanulók kellő gyakorlatot szerezzenek a látott jelenség pontos megfigyelésében és szabatosan el is tudják mondani azt. A kísérletek közül különösen értékesek azok, amelyeket a tanulók önmaguk végeznek el.

A tanulmányok során - amennyire csak lehetséges- végig a fizikai jelenségek közös megfigyeléséből, kísérleti tapasztalatokból kiindulva, juttatjuk el a tanulókat az átfogó összefüggések, törvényszerűségek felismerésére. A diákoknak meg kell mutatnunk a természet szépségét, és a fizikai ismeretek hasznosságát. Tudatosítanunk kell bennük, hogy a korszerű természettudományos műveltség a sokszínű egyetemes emberi kultúra kiemelkedően fontos része: Diákjainknak látniuk kell, hogy a fizikai ismeretek alapozzák meg a műszaki tudományokat és teszik lehetővé a technikai fejlődést, közvetlenül szolgálva ezzel az emberiség életminőségének javítását. A tudás azonban nemcsak lehetőségeket kínál, felelősséggel is jár. Az emberiség jövője döntően függ attól, hogy megismerve a természeti törvényeket beleilleszkedünk-e a természet rendjébe. A fizikai ismereteket természeti környezetünk megóvásában is hasznosítani lehet és kell, ez nem csak a tudósok, hanem minden iskolázott ember közös felelőssége és kötelessége.

A középiskolában az ismeretszerzés döntően induktív módon történik A tanulók tudásának és absztrakciós képességének fejlődésével azonban mód nyílik a természettudományos ismeretszerzés másik módszerének, a dedukciónak a megismertetésére is. Az ismert törvényekből kiindulva, következtetésekkel /a fizikában általában matematikai, gyakran számítógépes módszerekkel / jutunk új ismeretekhez, amelyeket azután, ha szükséges, kísérletileg is igazolunk. 

A diákok többségében középiskolás korban felébred az igény, hogy összefüggéseiben lássák és értsék a természeti környezet jelenségeit, törvényeit. Ezt az érdeklődést felhasználva ismertetjük meg diákjainkkal a modell-szerű gondolkodást. A modellalkotással a természet megismerésében döntő lényeglátás képességét fejlesztjük. A modellalkotást a humán és gazdasági tudományok is egyre elterjedtebben alkalmazzák, a módszer lényege a fizika tanítása során hatékonyan bemutatható.

A diákok érdeklődése a természeti jelenségek megértésére nem öncélú, igénylik és elvárják a fizikatanártól, hogy az „elméleti” ismeretek gyakorlati alkalmazását is megmutassa, eligazítson a modern technika világában.

A fizika tanítása során kiemelt figyelmet kell szentelni a többi természettudományos tantárggyal, a matematikával és a technikai ismeretekkel való kapcsolatra. 

7-10. évfolyam (fejlesztő szakasz)

Célok és feladatok

A fizika tantárgy túlnyomó részét a fejlesztő szakaszban (7.-10. oszt.) tárgyaljuk. A természettudományok közül a fizika az, amely már a 7 osztálytól érzékeltetni tudja a gyerekekkel, hogy a természet jelenségei kvantitatív szinten, a matematika nyelvén leírhatók. A matematikai formalizmus az első néhány évben csak a legegyszerűbb összefüggésekre - egyenes és fordított arányosság - szorítkozik. Ezek esetében azonban kiemelten fontos feladat a megismert törvények egyszerű számpéldákon történő alkalmazása. A feladatmegoldás a gyakoroltatáson túl szemléletformáló hatású is lehet, ha olyan feladatokat is adunk, (az adatokat előre célszerűen megválasztva), hogy a kiszámított eredmény utólag kísérletileg is ellenőrizhető legyen. Az ilyen feladatok tudatosítják a gyerekben, hogy a fizikapélda nem csupán matematikai feladvány, hanem a természet leírása, amelynek eredménye valódi, mérhető adat. A fizikai gondolkodás fejlesztésében, a számítási feladatok mellett, a tanulók tudásszintjének megfelelő kvalitatív problémák megoldása is lényeges. Ezek a kérdések egy-egy, a hétköznapi életből ismert jelenség magyarázatára, vagy a helyszínen bemutatott kísérlet értelmezésére vonatkozhatnak.

Fejlesztési követelmények

Ismeretszerzési, feldolgozási és alkalmazási képességek

A tanuló legyen képes a fizikai jelenségek, folyamatok megadott szempontok szerinti tudatos megfigyelésére, igyekezzen a jelenségek megértésére. Legyen jártas a vizsgálódás szempontjából lényeges és lényegtelen jellemzők, tényezők megkülönböztetésében.
Tudjon az életkorának megfelelő kísérleteket, méréseket végrehajtani. Legyen tapasztalata a kísérleti eszközök, anyagok balesetmentes használatában.
Tudja a megfigyelések, mérések, kísérletek során nyert tapasztalatokat rendezni, áttekinteni. Legyen gyakorlott a jelenségek, adatok osztályozásában, csoportosításában, összehasonlításában, ismerje fel az összefüggéseket.

Legyen képes a kísérletek eredményeit értelmezni, azokból következtetéseket levonni és általánosítani. A tanuló tudja érthetően elmondani, ismereteinek mennyisége és mélysége szerint magyarázni a tananyagban szereplő fizikai jelenségeket, törvényeket, valamint az ezekhez kapcsolódó gyakorlati alkalmazásokat. Megszerzett ismereteit tudja a legfontosabb szakkifejezések, jelölések megfelelő használatával megfogalmazni, leírni. 

Tudja a kísérletek, mérések során nyert adatokat grafikonon ábrázolni, kész grafikonok adatait leolvasni, értelmezni, egyszerűbb matematikai összefüggéseket megállapítani. Legyen gyakorlott egyszerűbb vázlatrajzok, sematikus ábrák készítésében és kész ábrák, rajzok értelmezésében.

Legyen jártas az SI és a gyakorlatban használt SI-n kívüli mértékegységek, azok tört részeinek és többszöröseinek használatában.

Legyen képes a tananyaghoz kapcsolódó, de nem feldolgozott jelenségeket értelmezni.
A környezet- és természetvédelmi problémák kapcsán tudja alkalmazni fizikai ismereteit, lehetőségeihez képest törekedjék a problémák enyhítésére, megoldására.

Tudja, hogy a technika eredményei mögött a természet törvényeinek alkalmazása áll. Ismerje fel a mindennapi technikai környezetben a tanult fizikai alapokat.

Ismerje a számítógép által kínált lehetőségeket a fizika tudományában és a fizika tanulásában. Tudja, hogy a számítógépek hatékonyan segítik a fizikai méréseket, nagymértékben növelik a mért adatok mennyiségét és pontosságát, segítik az adatok gyors feldolgozását. Számítógépes szimulációs programok, gépi matematikai módszerek segítséget kínálnak a bonyolult fizikai folyamatok értelmezéséhez, szemléltetéséhez. A számítógépek oktatóprogramokkal, animációs és szemléltető programokkal, multimédiás szakanyagokkal segítik a fizika tanulását. A tanuló szerezzen alapvető jártasságot számítógépes oktatóprogramok, multimédiás oktatóanyagok használatában. 

Váljon a tanuló igényévé az önálló és folyamatos ismeretszerzés.

Legyen képes fizikai ismereteinek bővítésére önállóan használni könyvtári segédkönyveket, különböző lexikonokat, képlet- és táblázatgyűjteményeket. Értse a szellemi fejlettségének megfelelő szintű természettudományi ismeretterjesztő kiadványok, műsorok információit, tudja összevetni azokat a tanultakkal. Tudja megkülönböztetni a médiában előforduló szenzációhajhász, megalapozatlan “híradásokat” a tudományos értékű információktól. Tudja, hogy tudományos eredmények elfogadásának a természettudományok terén szigorú követelményei vannak. Csak olyan tapasztalati megfigyelések tekinthetők tudományos értékűnek, amelyeket független források sokszorosan igazoltak, a világ különböző laboratóriumaiban kísérletileg megismételtek, továbbá olyan elméletek, modellek, felelnek meg a tudományos igényességnek, amelyek jól illeszkednek a megfigyelésekhez, kísérleti tapasztalatokhoz.

A fizikai információk megszerzésére, az ismeretek önálló bővítésre gazdag lehetőséget kínál a számítógépes világháló. Az Interneten tudományos információk, adatok, fizikai ismeretterjesztő anyagok, érdekességek éppúgy megtalálhatók mint a fizika tanulását segítő segédanyagok. A gimnáziumi tanulmányok során a tanulóknak meg kell ismerniük az Interneten történő információkeresés lehetőségét és technikáját.
Tájékozottság az anyagról, tájékozódás térben és időben

A tanulmányai során tudatosulni kell a tanulókban, hogy a természettudományok a világ objektív anyagi sajátságait vizsgálják. Tudja, hogy az anyagnak különböző megjelenési formái vannak. Ismerje fel a természetes és mesterséges környezetben előforduló anyagfajtákat, tulajdonságaikat, hasznosíthatóságukat. Legyen elemi szintű tájékozottsága az anyag részecsketermészetéről. Tudja, hogy a természet fizikai jelenségeit különböző érvényességi és hatókörű törvények, elméletek írják le, legyen szemléletes képe ezekről. 

Tudjon egyszerű kísérleteket önállóan megtervezni és végrehajtani. Legyen tapasztalata az egyszerűbb kísérleti és mérőeszközök balesetmentes használatában.

Tudja, hogy a fizikai folyamatok térben és időben zajlanak le, a fizika vizsgálódási területe a nem látható mikrovilág pillanatszerűen lezajló folyamatait éppúgy magába foglalja, mint a csillagrendszerek évmilliók alatt bekövetkező változásait.

Ismerje fel a természeti folyamatokban a visszafordíthatatlanságot.
Tudja, hogy a jelenségek vizsgálatakor általában a Földhöz viszonyítjuk a testek helyét és mozgását, de más vonatkoztatási rendszer is választható.

Tájékozottság a természettudományos megismerésről, a természettudományok fejlődéséről

Tudatosuljon a diákokban, hogy a természet megismerése hosszú folyamat, jelenleg jóval többet tudunk fizikai világunkról, mint a korábbi évszázadok emberei, de biztosan sokkal kevesebbet, mint az utánunk jövő nemzedékek. 

Értse meg, hogy a természet megismerése hosszú folyamat, közelítés a valóság felé, a tudományok fejlődése nem pusztán ismereteink mennyiségi bővülését jelentik, hanem az elméletek, a megállapított törvényszerűségek módosítását is, gyakran teljesen új elméletek születését. 

A tanulóknak a megismert egyszerű példákon keresztül világosan kell látniuk a matematika szerepét a fizikában. A fizikai jelenségek alapvető ok-okozati viszonyait matematikai formulákkal írjuk le. A fizikai törvényeket leíró matematikai kifejezésekkel számolva új következtetésekre juthatunk, új ismereteket szerezhetünk. Ezeket a számítással kapott eredményeket azonban csak akkor fogadjuk el, ha kísérletileg is igazolhatók.

Tudja az egyetemes kultúrtörténetbe ágyazva elhelyezni a nagyobb jelentőségű fizikai felfedezéseket, eredményeket, ismerje a legjelentősebb fizikusok, feltalálók munkásságát, különös tekintettel a magyarokra. Értse, hogy a fizika és a többi természettudomány között szoros kapcsolat van, kutatóik különböző szempontból és eltérő módszerekkel, de ugyanazt az anyagi valóságot vizsgálják. Tudja néhány konkrét példával alátámasztani a fizikának a gondolkodás más területeire, a technikai fejlődésre gyakorolt hatását.
7. évfolyam
Évi óraszám: 74

	Témakörök
	Óraszám

	A testek mozgása
	12

	A dinamika alapjai
	16

	A nyomás
	10

	Hőtan 
	20

	Ismétlés, rendszerezés 
	16


Belépő tevékenységformák

Egyszerű mechanikai és hőtani jelenségek megfigyelése, a tapasztalatok önálló, szóbeli összefoglalása.

A hétköznapi életben is használt fizikai szakszavak tartalmi pontosítása, az új szakkifejezések szabatos használata. Mindennapi eszközökkel, házilag elvégezhető egyszerű mechanikai és hőtani kísérletek összeállítása, diák-kísérletgyűjtemények alapján, bemutatás és értelmezés egyéni vagy csoportmunkában. Összefüggések felismerése egyszerű mechanikai és hőtani kísérletekben.

Egyszerű mérések adatainak felvétele, táblázatba foglalása és grafikus ábrázolása, az ábrázolt függvénykapcsolat kvalitatív értelmezése.

Út és időmérésen alapuló átlagsebesség-meghatározás elvégzése az iskolán kívül (pl. gyaloglás, futás, kerékpár, tömegközlekedési eszközök).

A tanult mechanikai és hőtani alapfogalmak és a mindennapi gyakorlat jelenségeinek összekapcsolása, egyszerű jelenségek magyarázata.

Elemi számítások lineáris fizikai összefüggések alapján.

Ismerkedés az iskolai könyvtár fizikával kapcsolatos anyagaival (természettudományi kislexikon, fizikai fogalomtár, kísérletgyűjtemények, ifjúsági tudományos ismeretterjesztő kiadványok, stb.) tanári irányítással. Ismerkedés az iskolai számítógépes hálózat (sulinet) válogatott anyagaival kisebb csoportokban, tanári vezetéssel.

	Témakörök
	Tartalmak

	A testek mozgása

	Az egyenes vonalú egyenletes mozgás
	Egyszerű út- és időmérés.

A mérési eredmények feljegyzése, értelmezése. 

Út- idő grafikon készítése és elemzése. 

Az út és az idő közötti összefüggés felismerése. 

A sebesség fogalma, a sebesség kiszámítása. 

A megtett út és a menetidő kiszámítása.

	Az egyenletesen változó mozgás
	Az egyenletesen változó mozgás kísérleti vizsgálata (pl. lejtőn mozgó kiskocsi)A sebesség változásának felismerése, a gyorsulás fogalma. 

Az átlag- és a pillanatnyi sebesség fogalma és értelmezése konkrét példákon

	A szabadesés
	A szabadesés egyszerű kísérleti vizsgálata (pl. ejtő-zsinórral). 

A szabadon eső test mozgásának jellemzése.

	A dinamika alapjai



	A testek tehetetlensége és tömege
	Egyszerű kísérletek a tehetetlenség megnyilvánulására. Tömeg, térfogat és sűrűségmérés.

A tehetetlenség törvénye.

	Erő és mozgásállapot változás
	A test mozgásállapot változása mindig egy másik test által kifejtett erőhatásra utal.(Egyszerű kísérletek).

Az erő mérése rugós erőmérővel. Az erő mértékegysége, az erő ábrázolása.

	Erő- ellenerő
	Az erő két test közötti kölcsönhatásban. (Egyszerű kísérletek)

	Egy testre ható erők együttes hatása
	Egy egyenesbe eső azonos és ellentétes irányú erők összegzése, az erőegyensúly fogalma

	Erőfajták


	Gravitációs erő - (a Föld vonzása a testekre).

Súly (és súlytalanság). 

Súrlódás és közegellenállás (gyakorlati jelentősége. 

Rugóerő ( a rugós erőmérő működése).

	A mechanikai munka
	A munka értelmezése, mértékegysége. 

Egyszerű számításos feladatok a munka, erő és az út kiszámítására.

	Az egyszerű gépek: emelő, lejtő
	A forgatónyomaték kísérleti vizsgálata, sztatikai bevezetése, a forgatónyomaték kiszámítása. 

Az egyensúly feltétele emelőkön (az egyensúly létesítéséhez szükséges erő ill. erőkar kiszámítása). 

Az egyszerű gépek gyakorlati haszna.

	A nyomás

	Szilárd testek által kifejtett nyomás
	A nyomás értelmezése egyszerű kísérletek alapján, a felismert összefüggések matematikai megfogalmazása, a formula alkalmazása.

	Nyomás a folyadékokban és gázokban


	Pascal törvénye és gyakorlati alkalmazásai (pl. hidraulikus sajtó, járművek fékberendezése, stb.). 

A hidrosztatikai nyomás. A hidrosztatikai nyomás kísérleti vizsgálata, a nyomást meghatározó paraméterek. 

Közlekedőedények (egyszerű kísérletek, környezetvédelmi vonatkozások pl. kutak , vizek szennyezettsége). 

A légnyomás. Nyomáskülönbségen alapuló eszközök.

	Arkhimédész törvénye, 

a testek úszása
	A felhajtóerő kísérleti vizsgálata. 

Az úszás, lebegés, elmerülés feltételei. 

Egyszerű feladatok Arkhimédész törvényére

	Hőtan 

	Hőtani alapjelenségek


	Hőmérséklet és mérése. 

A hőtágulás jelensége szilárd anyagok, folyadékok esetén, a hőtágulás jelensége a hétköznapi életben. 

	Hő és energia


	A testek felmelegítésének vizsgálata a fajhő és mérése, az égéshő.

Energia-megmaradás termikus kölcsönhatás során.

	Halmazállapotok, halmazállapot- változások


	Az anyag atomos szerkezete, halmazállapotok.

A halmazállapot változások – olvadás, fagyás, párolgás, forrás, lecsapódás - jellemzése, hétköznapi példák.

Az olvadáspont (fagyáspont) , forráspont fogalma.

Az olvadáshő (fagyáshő), forráshő értelmezése.

A halmazállapot- változás közben bekövetkező energiaváltozások kiszámítása. 

	Munka és energia 


	A testek melegítése munkavégzéssel, a termikus energia felhasználását munkavégzésre: hőerőgépek működésének alapjai. 

	Mechanikai energia fajták

Energia-megmaradás


	A magassági, a mozgási és a rugalmas energia fogalma.

Az energia megmaradásának tudatosítása, kvalitatív szintű érzékeltetése egyszerű példákon.

A különböző energiafajták bemutatása egyszerű példákon. 

	Teljesítmény és hatásfok 


	A teljesítmény fogalma, kiszámítása, mértékegységváltás nélkül ill. mértékegység átváltással.

A hatásfok kiszámítása.  


Továbbhaladás feltételei

A tanuló legyen képes egyszerű jelenségek, kísérletek irányított megfigyelésére, a látottak elmondására. 

Tudja értelmezni és használni a tanult fizikai mennyiségeknek (út, sebesség, tömeg, erő, hőmérséklet, energia, teljesítmény) a mindennapi életben is használt mértékegységeit.

Ismerje a súly fogalmát, tudja, hogy a súlytalanság állapota nem jelenti a gravitáció hiányát.

Ismerje fel a tanult halmazállapot-változásokat a mindennapi környezetben (pl. hó olvadása, vizes ruha száradása, stb.) 

Legyen tisztában az energia-megmaradás törvényének alapvető jelenőségével. Értse, hogy egyszerű gépekkel csak erőt takaríthatunk meg, munkát nem.

Legyen képes kisebb csoportban, társaival együttműködve egyszerű kísérletek, mérések elvégzésére, azok értelmezésére. 

Értékelés

A fejlesztési követelményeknél megfogalmazottak közül az életkorhoz illeszkedően kiemelten az alábbiakat értékeljük (öt fokozatú skálán):

A tanuló legyen képes 

· a fizikai jelenségek megfigyelésére, megértésére

· a kísérletek, mérések eredményeit különböző formákban irányítással rögzíteni

· kész grafikonok, táblázatok, sematikus rajzok adatait leolvasni, értelmezni, ezekből tudjon egyszerű következtetéseket levonni

· egyszerű kísérleteket, méréseket végrehajtani

· a kísérleti eszközök, anyagok balesetmentes használatára

· összekapcsolni a tanórán tanultakat a körülötte tapasztalható világgal

· a tananyagban szereplő SI és a gyakorlatban használt SI-n kívüli mértékegységek használatára, a mindennapi életben is használt mértékegységek átváltására

· szókincsébe értelemszerűen beépíteni a fizikai fogalmakat

· felismerni a fizikai fogalmak jelét, absztrakt fogalmát és alkalmazni ezeket

· egyszerűbb feladatok adatait kijegyzetelni , áttekinthető, világos módon megoldani 

· a fizikai törvényeket, egyszerűbb (csak egyenes és fordított arányosságot tartalmazó) képleteket értelmezni, a bennük szereplő mennyiségeket kiszámolni, értékelni

Ellenőrzés módjai

· témazáró dolgozat a témakörök végén

· csoportosan, vagy egyénileg végzett kísérlet elvégzése, kiértékelése

· otthoni megfigyelés, feladatmegoldás, gyűjtőmunka

· órai aktivitás

· füzetvezetés

Taneszközök kiválasztásának elvei, a szükséges feltételek:

A nevelési-oktatási intézmények működéséről szóló 11/1994. (VI.8.) MKM rendelet 7. Sz. melléklete szerintés az önkormányzatnak a munkaközösség által elkészített jegyzék alapján, illetve a kerettanterv tartalmainak elsajátításához szükséges eszközökön kívül elengedhetetlen eszközök:

· olyan tankönyv, mely elősegíti az órai anyag elsajátítását, estleges kiegészítését, begyakorlását feladatokon keresztül

· jól felépített feladatgyűjtemény

8. évfolyam
Évi óraszám: 74 

	Témakörök
	Óraszám

	Elektromos alapjelenségek
	20

	Az elektromos munka, teljesítmény
	10

	Elektromágneses indukció, váltakozó áram
	10

	Fénytan
	10

	Ismétlés, rendszerezés
	14


Belépő tevékenységformák

Egyszerű elektromos- és fénytani jelenségek megfigyelése, a látottak elemzése, szóbeli összefoglalása 

Ok- okozati kapcsolatok felismerése egyszerű kísérletekben.

Megfigyelések nagyítóval, mikroszkóppal, távcsõvel

A szakszókincs bõvítése, a szakkifejezések helyes használata

A kísérletezõ készség fejlesztése: diák-kísérletgyûjtemények (pl. Öveges-könyvek) tananyaghoz kapcsolódó egyszerű (elektrosztatikai, optikai) kísérleteinek összeállítása és bemutatása csoportmunkában 

Egyszerű kapcsolási rajzok olvasása, áramkörök összeállítása kapcsolási rajz alapján. Elektromos feszültség- és árammérés egyszerű áramkörökben. Az alapvető érintésvédelmi és baleset-megelőzési szabályok ismerete és betartása törpefeszültség és hálózati feszültség esetén. Tudja mi a teendő áramütéses baleset esetén. Ismerje a villámcsapás elleni védekezés módját. Egyszerű kapcsolási rajzok olvasása, áramkörök összeállítása kapcsolási rajz alapján. A tanult elektromos alapfogalmak és a mindennapi gyakorlat jelenségeinek összekapcsolása, a tanultak alkalmazása egyszerű jelenségek magyarázatára (pl. dörzselektromos szikra, olvadó biztosíték, visszapillantó tükör) 

A gyakran használt elektromos háztartási berendezések, (fogyasztók és áramforrások) feltüntetett adatainak megértése, az egyes fogyasztók teljesítményének, fogyasztásának megállapítása

A tananyaghoz kapcsolódó kiegészítõ információk (pl. nagy fizikusok életrajzi adatai, tudománytörténeti érdekességek, stb.) gyûjtése az iskolai könyvtár kézikönyveinek, ifjúsági ismeretterjesztõ kiadványainak segítségével. Ismerkedés az elektronikus információhordozók, multimédia és oktatóprogramok alapszintû használatával, tanári irányítással.

	Témakörök
	Tartalmak 

	Elektromos alapjelenségek, egyenáram



	Elektrosztatikai alapismeretek
	Az elektrosztatikai kísérletek elemzése, az elektromos töltés.



	Az elektromos áram

Egyszerű elektromos áramkörök
	Az elektromos áram fogalma, érzékelése hatásain keresztül.

Az elektromos áramkör részei, egyszerű áramkörök összeállítása, az áramerősség és mérése.

A feszültség és mérése. 

	Ohm törvénye


	Ohm törvénye, az elektromos ellenállás fogalma, az ellenállás kiszámítása és mértékegysége.

Ohm törvényével kapcsolatos egyszerű kísérletek (pl. fogyasztók soros és párhuzamos kapcsolása, a vezetők ellenállását meghatározó tényezők )

Ohm törvényével kapcsolatos egyszerű feladatok megoldása. 

	Az elektromos munka és teljesítmény

Az elektromos áram hatásai 

	Az elektromos áram hőhatása


	Az elektromos áram hőhatásának kísérleti vizsgálata.

Az áram hőhatásán alapuló eszközök (pl. olvadó biztosíték, izzólámpa, elektromos fűtőtest).

	Az elektromos munka és az elektromos teljesítmény 
	Az elektromos munka és teljesítmény kiszámítása. 

Háztartási berendezések teljesítménye és fogyasztása.



	Az elektromos áram vegyi- és élettani hatása  
	Az elektromos áram vegyi hatásának bemutatása (pl. rézszulfát elektrolízise, vízbontás).

Az elektromos áram élettani hatása, baleset-megelőzési szabályok. 

	Az elektromos áram mágneses hatása


	Mágneses alapjelenségek.

Az elektromos áram mágneses hatásának kvalitatív kísérleti vizsgálata.

Az elektromos áram mágneses hatásának alkalmazása a gyakorlatban (pl. elektromágnes, csengő, elektromotor, mérőműszerek, telefon működésének megismerése).



	Elektromágneses indukció, Váltakozó áram 

	Az elektromágneses indukció
	Az indukciós alapjelenségek kvalitatív kísérleti vizsgálata mozgási és nyugalmi indukció jelenségének bemutatása (az indukált feszültség nagyságát befolyásoló tényezők). 

	Váltakozó áram 


	A váltakozó feszültség keltése indukcióval.

A váltakozó áram, jellemzése, hatásai. 

	Az elektromágneses indukció gyakorlati alkalmazásai


	A transzformátor kísérleti vizsgálata (összefüggés a transzformátor tekercseinek menetszáma, a feszültségek és az áramerősségek között).

A transzformátor gyakorlati alkalmazásai.

Az elektromos hálózat, energia-ellátás.



	Az elektromos energia-hálózat

Az energiatakarékosság
	Az energiatakarékosság globális stratégiai jelentősége. Az energiatakarékosság hétköznapi, gyakorlati megvalósítása.


	Fénytan 

	A fény tulajdonságai


	Fényforrások.

A fény egyenes vonalú terjedése, lyukkamera, árnyék-jelenségek. 

	A fény visszaverődése


	A fényvisszaverődés jelenségének kísérleti vizsgálata, a tükrös fényvisszaverődés törvénye.

A gömb- és síktükör képalkotásának kísérleti vizsgálata.

A sík-és gömbtükrök gyakorlati alkalmazásai. 

	A fénytörés
	A fénytörés jelenségének kísérleti vizsgálata.

Lencsék képalkotásának kísérleti vizsgálata.

Domború- és homorú-lencsék alkalmazási lehetőségei (pl. egyszerű nagyító, vetítő, fényképezőgép, emberi szem, szemüveg, mikroszkóp, távcső). 

	A fehér fény színeire bontása 
	A fehér fény színekre bontása és újra egyesítése, a testek színe.


Továbbhaladáshoz szükséges tevékenységek

A diák ismerje fel a tanult elektromos és fénytani jelenségeket, a tanórán és az iskolán kívüli életben egyaránt. 

Ismerje az elektromos áram hatásait és ezek gyakorlati alkalmazását. 

Ismerje és tartsa be az érintésvédelmi és baleset-megelõzési szabályokat. Legyen képes tanári irányítással egyszerű elektromos kapcsolások összeállítására, feszültség- és árammérésre. Tudja értelmezni az elektromos berendezéseken feltüntetett adatokat.

Ismerje a háztartási elektromos energiatakarékosság jelentõségét és megvalósításának lehetõségeit.

Tudja az anyagokat csoportosítani elektromos és optikai tulajdonságaik szerint

Legyen tisztában a szem működésével és védelmével kapcsolatos tudnivalókkal, ismerje a szemüveg szerepét. Ismerje a mindennapi optikai eszközöket.

Legyen képes alapvetõ tájékozódásra az iskolai könyvtár lexikonjai, kézikönyvei, természettudományos ismeretterjesztõ könyvei, folyóiratai között. 

Értékelés

A fejlesztési követelményeknél megfogalmazottak közül az életkorhoz illeszkedően kiemelten az alábbiakat értékeljük (ötfokozatú skálán):

A tanuló legyen képes 

· a fizikai jelenségek megfigyelésére, megértésére

· a kísérletek, mérések eredményeit különböző formákban irányítással rögzíteni

· kész grafikonok, táblázatok, sematikus rajzok, mindennapjainkban használt észközök adatait leolvasni, értelmezni, ezekből tudjon egyszerű következtetéseket levonni

· egyszerű kísérleteket, méréseket végrehajtani

· a kísérleti eszközök, anyagok balesetmentes használatára

· összekapcsolni a tanórán tanultakat a körülötte tapasztalható világgal

· a tananyagban szereplő SI és a gyakorlatban használt SI-n kívüli mértékegységek használatára, a mindennapi életben is használt mértékegységek átváltására

· szókincsébe értelemszerűen beépíteni a fizikai fogalmakat

· felismerni a fizikai fogalmak jelét, absztrakt fogalmát és alkalmazni ezeket

· egyszerűbb feladatok adatait kijegyzetelni , áttekinthető, világos módon megoldani 

· a fizikai törvényeket, egyszerűbb (csak egyenes és fordított arányosságot tartalmazó) képleteket értelmezni, a bennük szereplő mennyiségeket kiszámolni, értékelni

Ellenőrzés módjai

· témazáró dolgozat a témakörök végén

· csoportosan, vagy egyénileg végzett kísérlet elvégzése, kiértékelése

· otthoni megfigyelés, feladatmegoldás, gyűjtőmunka

· órai aktivitás

· füzetvezetés

Taneszközök kiválasztásának elvei, a szükséges feltételek:

A nevelési-oktatási intézmények működéséről szóló 11/1994. (VI.8.) MKM rendelet 7. Sz. melléklete szerintés az önkormányzatnak a munkaközösség által elkészített jegyzék alapján, illetve a kerettanterv tartalmainak elsajátításához szükséges eszközökön kívül elengedhetetlen eszközök:

· olyan tankönyv, mely elősegíti az órai anyag elsajátítását, estleges kiegészítését, begyakorlását feladatokon keresztül

· jól felépített feladatgyűjtemény
9. évfolyam
Évi óraszám: 74 

	Témakörök
	Óraszám

	A testek haladó mozgása
	14

	Dinamika
	22

	Munka, energia
	8

	Hőtan 
	20

	Ismétlés, rendszerezés
	10


Belépő tevékenységformák 

Mechanikai kísérletek elemezése: a lényeges és lényegtelen körülmények megkülönböztetése, ok-okozati kapcsolat felismerése, a tapasztalatok önálló összefoglalása. Egyszerű mechanikai mérőeszközök használata, a mérési hiba fogalmának ismerete, a hiba becslése. A mérési eredmények grafikus ábrázolása, a fizikai összefüggések megjelenítése sematikus grafikonon, grafikus módszerek alkalmazása probléma megoldásban. Mozgások kvantitatív elemzése a modern technika kínálta korszerű módszerekkel (sajátkészítésű videofelvételek értékelése, fénykapus érzékelővel felszerelt személyi számítógép alkalmazása mérőeszközként, stb.) 

Egyszerű mechanikai feladatok számított eredményének kísérleti ellenőrzése. A tanult fizikai törvények szabatos szóbeli kifejtése, kísérleti tapasztalatokkal történő alátámasztása. A tanult általános fizikai törvények alkalmazása hétköznapi jelenségek magyarázatára (pl. közlekedésben, sportban,…).

Az “ideális” gáz absztrakt fogalmának megértése a konkrét gázokon végzett kísérletek tapasztalatainak általánosításaként. A általános érvényű fizikai fogalmak kialakítására, a törvények lehető legegyszerűbb matematikai megfogalmazására való törekvés bemutatása az gázhőmérsékleti skála bevezetése kapcsán. Az állapotjelzők, állapotváltozások megértése, szemléltetése p-V diagramon.

Következtetések az anyag láthatatlan mikro-szerkezetére makroszkopikus mérések, összetett fizikai kísérletek alapján. Makroszkopikus termodinamikai mennyiségek, jelenségek értelmezése részecskemodell segítségével.

Szimulációs PC-programok alkalmazása a kinetikus gázelmélet illusztrálására.

Tájékozódás az iskolai könyvtárban a fizikával kapcsolatos ismerethordozókról (kézikönyvek, lexikonok, segédkönyvek, kísérletgyűjtemények, ismeretterjesztő folyóiratok, tehetséggondozó szakanyagok, folyóiratok) 

Ezek célirányos használata tanári útmutatás szerint. A tananyaghoz kapcsolódó kiegészítő anyagok keresése a számítógépes világhálón tanári útmutatás alapján.

	Témakörök
	Tartalmak  

	A testek haladó mozgása   

	Az egyenes vonalú egyenletes mozgás


	Az egyenes vonalú egyenletes mozgás kísérleti vizsgálata és jellemzése. Út- idő grafikon készítése és elemzése, a sebesség kiszámítása. Egymásra merőleges két egyenletes mozgás összegződése. A sebesség mint vektormennyiség.

	Az egyenes vonalú egyenletesen változó mozgás

	A egyenes vonalú egyenletesen változó mozgás kísérleti vizsgálata. A sebesség változásának értelmezése, átlag- és pillanatnyi sebesség. A gyorsulás fogalma. A gyorsulás mint vektormennyiség. Az egyenletesen változó mozgás grafikus leírása. A négyzetes úttörvény. Szabadesés. A szabadon eső test mozgásának kísérleti vizsgálata. A nehézségi gyorsulás.

	Egyenletes körmozgás

	Az anyagi pont egyenletes körmozgásának kísérleti vizsgálata. A körmozgás kinematikai leírása kerületi és szögjellemzőkkel. A centripetális gyorsulás.

	Mozgások szuperpozíciója  
	Függőleges- és vízszintes hajítás.

	Dinamika  

	A tehetetlenség törvénye.   
	A mozgásállapot fogalma, a testek tehetetlenségére utaló kísérletek,

A tehetetlenség törvényének alapvető szerepe a dinamikában. Az inerciarendszer.

	Newton II. törvénye

	A mozgásállapot-változás és a kölcsönhatás vizsgálata. Az erő és a tömeg értelmezése, mértékegysége. Kiterjedt testek mozgása, tömegközéppont.

	Hatás-ellenhatás törvénye    
	A kölcsönhatásban fellépő erők vizsgálata.

	Erőtörvények   
	Nehézségi erő. Kényszererők. Súrlódás, közegellenállás. Rugóerő.

	Erők együttes hatása
	Az erőhatások függetlensége. Az erők vektoriális összegzése, erők egyensúlya. Forgatónyomatékok egyensúlya.

	A lendület-megmaradás    
	A lendület-megmaradás törvénye és alkalmazása kísérleti példák. mindennapi jelenségek (pl. ütközések, rakéta).

	Körmozgás dinamikai vizsgálata

	Az egyenletes körmozgás dinamikai leírása: Newton II. törvényének alkalmazása a körmozgásra.

A centripetális gyorsulást okozó erő felismerése mindennapi jelenségekben.

	Egyetemes tömegvonzás


	A Newton-féle gravitációs törvény; a gravitációs állandó. A heliocentrikus világkép. Bolygómozgás: Kepler-törvények. A mesterséges égitestek mozgása. A földi gravitáció és a súly.


	Munka, energia  

	A munka értelmezése 

	A munka kiszámítása különböző esetekben: állandó erő és irányába mutató elmozdulás, állandó erő és szöget bezáró elmozdulás, lineárisan változó erő / rugóerő / munkája.

	Mechanikai energia-fajták 
	mozgási energia, magassági energia, rugalmas energia. Munkatétel és alkalmazása egyszerű feladatokban.

	A mechanikai energia-megmaradás törvénye.    
	A mechanikai energia megmaradásának törvénye és érvényességi köre. A mechanikai energia megmaradás alkalmazása egyszerű feladatokban.

	A teljesítmény és hatásfok   
	A teljesítmény és hatásfok fogalma, kiszámítása hétköznapi példákon.

	Hőtan

	Hőtani alapjelenségek  
	Hőtágulás. Hőmérséklet-mérés.

	Gázok állapotváltozásai

	Állapotjelzők (hőmérséklet, térfogat, nyomás, anyagmennyiség). Boyle-Mariotte és Gay-Lussac törvények, Kelvin-féle hőmérsékleti skála. Az egyesített gáztörvény, a gázok állapotegyenlete. Izoterm, izobár, izochor állapotváltozások értelmezése, ábrázolás p-V diagramon.

	Az anyag atomos szerkezete   
	Korábbi ismeretek (súlyviszonytörvények, Avogadro – törvény) új szempontú rendszerezése. Az atomok, molekulák mérete.

	Molekuláris hőelmélet
	Az "ideális gáz" és modellje. Makroszkopikus termodinamikai mennyiségek, jelenségek értelmezése a részecskemodell alapján (a kinetikus gázelmélet alapjai).A gáz belső energiája.

	A hőtan I. főtétele

	A belső energia fogalmának általánosítása. A belső energia megváltoztatása munkavégzéssel, melegítéssel. Az energia-megmaradás törvényének általános megfogalmazása – I. főtétel. Termikus kölcsönhatások vizsgálata, szilárd anyagok és folyadékok fajhője. Gázok állapotváltozásainak (izobár, izoterm, izochor és adiabatikus folyamat) kvalitatív vizsgálata az I. főtétel alapján, a gázok fajhője.

	A hőtan II. főtétele

	A folyamatok iránya. Hőmérsékletváltozások vizsgálata spontán hőtani folyamatok során.

	Halmazállapot-változások
	olvadás-fagyás, forrás/párolgás - lecsapódás jellemzése. A nyomás szerepe a halmazállapot-változásokban. halmazállapot-változások energetikai vizsgálata, olvadáshő, párolgáshő.


A továbbhaladás feltételei

Legyen képes fizikai jelenségek megfigyelésére, az ennek során szerzett tapasztalatok elmondására. 

Tudja helyesen használni a tanult legfontosabb mechanikai alapfogalmakat (tehetetlenség, tömeg, erő, súly, sebesség, gyorsulás, energia, munka, teljesítmény, hatásfok).

Ismerje a mérési adatok grafikus ábrázolását: tudjon egyszerű grafikonokat készíteni, a kész grafikonról következtetéseket levonni (pl. tudja az állandó és változó mennyiségeket megkülönböztetni, legyen képes a változásokat jellemezni).

Legyen képes egyszerű mechanikai feladatok megoldására a tanult alapvető összefüggések segítségével. Ismerje és használja a tanult fizikai mennyiségek mértékegységeit. 

Ismerje fel, hogy a termodinamika általános törvényeit – az energia megmaradás általánosítása (I. főtétel), a spontán természeti folyamatok irreverzibilitása (II. főtétel) – a többi természettudomány is alkalmazza, tudja ezt egyszerű példákkal illusztrálni.

A kinetikus gázmodell segítségével tudja értelmezni a gázok fizikai tulajdonságait, értse a makroszkopikus rendszer és a mikroszkopikus modell kapcsolatát.

Ismerje fel és tudja magyarázni a mindennapi életben a tanult hőtani jelenségeket. 

Tudjon példákat mondani a tanult jelenségekre, a tanult legfontosabb törvényszerűségek érvényesülésére a természetben, a technikai eszközök esetében. Tudja a tanult mértékegységeket a mindennapi életben is használt mennyiségek esetében használni.

Legyen képes a tanult összefüggéseket, fizikai állandókat a képlet- és táblázatgyűjteményből kiválasztani, a formulákat értelmezni.

Tudja, hogy a számítógépes világhálón számos érdekes és hasznos adat, információ elérhető.

Értékelés

A fejlesztési követelményeknél megfogalmazottak közül az életkorhoz illeszkedően kiemelten az alábbiakat értékeljük (ötfokozatú skálán):

A tanuló legyen képes 

· a mechanikai, hőtani jelenségek megfigyelésére, megértésére

· a tanuló, ill. demonstrációs kísérletek, mérések eredményeit rögzíteni, a méréshibákat értelmezni, kiszámolni

· kész grafikonok, táblázatok, sematikus rajzok adatait leolvasni, értelmezni, ezekből tudjon egyszerű következtetéseket levonni

· összekapcsolni a tanórán tanultakat a körülötte tapasztalható világgal

· a tananyagban szereplő és a gyakorlatban használt mértékegységeket használni, a mindennapi életben is használt mértékegységeket átváltani

· szókincsébe értelemszerűen beépíteni a fizikai fogalmakat

· a tanult összefüggéseket, fizikai állandókat a képlet- és táblázatgyűjteményből kiválasztani, a formulákat értelmezni, a feladatokban alkalmazni

· a tananyaghoz kapcsolódó témákról esszészerű házi dolgozatot készíteni - önálló gyűjtőmunka segítségével, és tanárával történő egyeztetés után

Ellenőrzés módjai

· témazáró dolgozat a témakörök végén

· csoportosan, vagy egyénileg végzett kísérlet elvégzése, kiértékelése

· órai aktivitás

· otthoni megfigyelés, feladatmegoldás, gyűjtőmunka

· füzetvezetés

Taneszközök kiválasztásának elvei, a szükséges feltételek:

A nevelési-oktatási intézmények működéséről szóló 11/1994. (VI.8.) MKM rendelet 7. Sz. melléklete szerintés az önkormányzatnak a munkaközösség által elkészített jegyzék alapján, illetve a kerettanterv tartalmainak elsajátításához szükséges eszközökön kívül elengedhetetlen eszközök:

· olyan tankönyv, mely elősegíti az órai anyag elsajátítását, estleges kiegészítését, begyakorlását feladatokon keresztül

· jól felépített feladatgyűjtemény

10. évfolyam

Évi óraszám: 74

	Témakörök
	Óraszám

	Elektrosztatika
	12

	Egyenáramok
	20

	Elektromágneses indukció
	20

	Ismétlés, rendszerezés, számonkérés
	10


Belépő tevékenységformák

Érzékeinkkel közvetlenül nem megtapasztalható erőtér (elektromos, mágneses) fizikai fogalmának kialakítása, az erőtér jellemzése fizikai mennyiségekkel. Analógia felismerése eltérő tartalmú, de hasonló alakú törvények között (pl. tömegvonzási törvény és Coulomb-törvény). Az anyagok csoportosítása elektromos vezetőképességük alapján (vezetők, félvezetők, szigetelők).

Az elektromosságtani fizikai ismeretek alkalmazása a gyakorlati életben (érintésvédelem, baleset-megelőzés, energiatakarékosság). Elektromos technikai eszközök működésének fizikai magyarázata modellek, sematikus szerkezeti rajzok alapján. Az elektromos energia-ellátás összetett technikai rendszerének elemzése fizikai szempontok szerint.

A fizika és a kémia kapcsolatának kiemelése (pl. az elektromos kölcsönhatás és az ionos kémiai kötés, a termokémiai alapfogalmak és a termodinamika I. főtételének kapcsolódása, a reakció-kinetikai alapfogalmak és a kinetikus gázmodell összekapcsolása, a tiszta és szennyezett félvezetők kémiai kötéseinek és elektromos vezetésének kapcsolata). Kiegészítő anyagok gyűjtése könyvtári és a számítógépes hálózati források felhasználásával.

	Témakörök
	Tartalmak

	Elektrosztatika      

	Elektromos alapjelenségek   
	A elektromos állapot, a töltés fogalma, töltött testek, megosztás, vezetők, szigetelők. Töltések közti kölcsönhatás, Coulomb-törvény.

	Az elektromos tér


	A térerősség fogalma, homogén tér, ponttöltés tere, erővonalak. A feszültség és potenciál fogalma. vezetők viselkedése elektromos térben.(gyakorlati alkalmazások: csúcshatás, árnyékolás, elektromos kisülés, földelés).

	Kondenzátorok  
	A kapacitás fogalma. A kondenzátor (az elektromos mező) energiája.  

	Egyenáramok   

	Az egyenáram
	Az egyenáram fogalma, jellemzése. Ohm-törvény. Vezetők ellenállása, fajlagos ellenállás.

	Az elemi töltés


	Az elektromosság atomos szerkezete (elektrolízis, Millikan-kísérlet - az elemi töltés).Áramvezetés  mechanizmusa fémekben, félvezetőkben.

	Egyenáramú hálózatok
	Kirchhoff-törvények, ellenállások soros és párhuzamos kapcsolása. Áramerősség és feszültség mérése, műszerek kapcsolása, méréshatárok. Egyenáramú áramforrás – galvánelem.

	Elektromos teljesítmény
	Az elektromos teljesítmény fogalma. fogyasztók teljesítménye.


	Elektromágneses indukció   

	A mágneses tér

	A mágneses tér kísérleti vizsgálata – magnetométer. A mágneses tér jellemzése .A mágneses indukció vektor fogalma, erővonalak .Áramok mágneses tere ( hosszú egyenes vezető, tekercs).A Föld mágnessége.

	Lorentz-erő

	Árammal átjárt vezetők mágneses térben. Vezetők kölcsönhatása. Az egyenáramú motor működésének elve. Mozgó töltések mágneses térben a Lorentz-erő fogalma. Kísérletek katódsugarakkal - a fajlagos töltés fogalma.

	Mozgási indukció

	A mozgási indukció kísérleti vizsgálata, a jelenség magyarázata, az indukált feszültség és kiszámítása. Lenz-törvény. Váltakozó feszültség kísérleti előállítása, váltófeszültség, váltóáram fogalma és jellemzése - effektív teljesítmény, effektív feszültség, effektív áramerősség fogalma és mérése. A hálózati elektromos energia előállítása.

	Nyugalmi indukció

	A nyugalmi indukció kísérleti vizsgálata, Lenz törvény általánosítása. Önindukció. Önindukciós jelenségek a mindennapi életben. Az áramjárta tekercs (mágneses tér) energiája. A transzformátor működésének alapelve. A transzformátor gyakorlati alkalmazásai.


A továbbhaladáshoz szükséges feltételek

Ismerjen olyan kísérleti eredményeket, tapasztalati tényeket, amelyekből arra kell következtetnünk, hogy az anyag atomos szerkezetű.

Ismerje fel a környezet anyagai közül az elektromos vezetőket, szigetelőket.

Tudjon biztonságosan áramerősséget és feszültséget mérni, rajz alapján egyszerű áramkört összeállítani. Tudja, mi a rövidzárlat és mik a hatásai.

Ismerje a mindennapi elektromos eszközeink működésének fizikai alapjait.

Tudja, hogyan történik az elektromos energia előállítása. Legyen tájékozott az elektromos energiával történő takarékosság szükségszerűségéről és lehetőségeiről.

Értékelés

A fejlesztési követelményeknél megfogalmazottak közül az életkorhoz illeszkedően kiemelten az alábbiakat értékeljük (ötfokozatú skálán):

A tanuló legyen képes 

· az elektromos jelenségek megfigyelésére, megértésére

· a tanuló, ill. demonstrációs kísérletek, mérések eredményeit rögzíteni, a méréshibákat értelmezni, kiszámolni

· kész grafikonok, táblázatok, sematikus rajzok adatait leolvasni, értelmezni, ezekből tudjon egyszerű következtetéseket levonni

· összekapcsolni a tanórán tanultakat a körülötte tapasztalható világgal

· a tananyagban szereplő és a gyakorlatban használt mértékegységeket használni, a mindennapi életben is használt mértékegységeket átváltani

· szókincsébe értelemszerűen beépíteni a fizikai fogalmakat

· a tanult összefüggéseket, fizikai állandókat a képlet- és táblázatgyűjteményből kiválasztani, a formulákat értelmezni, a feladatokban alkalmazni

· a tananyaghoz kapcsolódó témákról esszészerű házi dolgozatot készíteni - önálló gyűjtőmunka segítségével, a tanárával történő konzultáció után

Ellenőrzés módjai

· témazáró dolgozat a témakörök végén

· csoportosan, vagy egyénileg végzett kísérlet elvégzése, kiértékelése

· órai aktivitás

· otthoni megfigyelés, feladatmegoldás, gyűjtőmunka

· füzetvezetés

Taneszközök kiválasztásának elvei, a szükséges feltételek:

A nevelési-oktatási intézmények működéséről szóló 11/1994. (VI.8.) MKM rendelet 7. Sz. melléklete szerintés az önkormányzatnak a munkaközösség által elkészített jegyzék alapján, illetve a kerettanterv tartalmainak elsajátításához szükséges eszközökön kívül elengedhetetlen eszközök:

· olyan tankönyv, mely elősegíti az órai anyag elsajátítását, estleges kiegészítését, begyakorlását feladatokon keresztül

· jól felépített feladatgyűjtemény

11. évfolyam (Orientáló Szakasz)

Évi óraszám: 74

Célok és feladatok
Az első négy évben az ismeretszerzés döntően induktív módon történik A tanulók tudásának és absztrakciós képességének fejlődésével azonban mód nyílik a természettudományos ismeretszerzés másik módszerének, a dedukciónak a megismertetésére is. Az ismert törvényekből kiindulva, következtetésekkel /a fizikában általában matematikai, gyakran számítógépes módszerekkel / jutunk új ismeretekhez, amelyeket azután, ha szükséges, kísérletileg is igazolunk. 

Az utolsó évben döntő többségben a modell-szerű gondolkodást helyezzük előtérbe. A modellalkotással a természet megismerésében döntő lényeglátás képességét fejlesztjük tovább. A modellalkotást a humán és gazdasági tudományok is egyre elterjedtebben alkalmazzák, a módszer lényege a fizika tanítása során hatékonyan bemutatható.

A diákok „elméleti” ismereteinek gyakorlati alkalmazását is meg kell megmutatnunk, olyan ismereteket kell átadnunk, mely segít eligazodni a modern technika világában.

A fizikai ismereteket természeti környezetünk megóvásában is hasznosítani lehet és kell, tudatosítanunk kell, hogy ez nem csak a tudósok, hanem minden iskolázott ember közös felelőssége és kötelessége.

Fejlesztési követelmények

Ismeretszerzési, feldolgozási és alkalmazási képességek

Tudja, hogy a számítógépek hatékonyan segítik a fizikai méréseket, nagymértékben növelik a mért adatok mennyiségét és pontosságát, segítik az adatok gyors feldolgozását. Számítógépes szimulációs programok, gépi matematikai módszerek segítséget kínálnak a bonyolult fizikai folyamatok értelmezéséhez, szemléltetéséhez. A számítógépek oktatóprogramokkal, animációs és szemléltető programokkal, multimédiás szakanyagokkal segítik a fizika tanulását. A tanuló szerezzen alapvető jártasságot számítógépes oktatóprogramok, multimédiás oktatóanyagok használatában. 

Váljon a tanuló igényévé az önálló és folyamatos ismeretszerzés.

Legyen képes fizikai ismereteinek bővítésére önállóan használni könyvtári segédkönyveket, különböző lexikonokat, képlet- és táblázatgyűjteményeket. Értse a szellemi fejlettségének megfelelő szintű természettudományi ismeretterjesztő kiadványok, műsorok információit, tudja összevetni azokat a tanultakkal. Tudja megkülönböztetni a médiában előforduló szenzációhajhász, megalapozatlan “híradásokat” a tudományos értékű információktól. Tudja, hogy tudományos eredmények elfogadásának a természettudományok terén szigorú követelményei vannak. Csak olyan tapasztalati megfigyelések tekinthetők tudományos értékűnek, amelyeket független források sokszorosan igazoltak, a világ különböző laboratóriumaiban kísérletileg megismételtek, továbbá olyan elméletek, modellek, felelnek meg a tudományos igényességnek, amelyek jól illeszkednek a megfigyelésekhez, kísérleti tapasztalatokhoz.

A fizikai információk megszerzésére, az ismeretek önálló bővítésre gazdag lehetőséget kínál a számítógépes világháló. Az Interneten tudományos információk, adatok, fizikai ismeretterjesztő anyagok, érdekességek éppúgy megtalálhatók mint a fizika tanulását segítő segédanyagok. A gimnáziumi tanulmányok során a tanulóknak meg kell ismerniük az Interneten történő információkeresés lehetőségét és technikáját.

	Témakörök
	Óraszám

	Rezgések és hullámok
	22

	Modern fizika
	20

	Magfizika

	Csillagászat

	Rendszerezés, ismétlés, számonkérés

Belépő tevékenységformák

Az általánosított hullám-tulajdonságok megfogalmazása, az absztrakt hullám-fogalom kialakítása kísérleti tapasztalatokból kiindulva (kísérletek kötél-hullámokkal, vízhullámokkal).

Az általános fogalmak alkalmazása egyszerű konkrét esetekre. Kapcsolatteremtés a hullámjelenségek - hang, fény - érzékileg tapasztalható tulajdonságai és fizikai jellemzői között. A fizikai tapasztalatok, kísérleti tények értelmezése modellek segítségével, a modell és a valóság kapcsolatának megértése. A fizikai valóság különböző szempontú megközelítése – az anyag részecske- és hullámtulajdonsága. Fizikatörténeti kísérletek szerepének elemzése az atommodellek fejlődésében. Számítógépes szimulációs és szemléltető programok felhasználása a modern fizika közvetlenül nem demonstrálható jelenségeinek megértetéséhez. Hipotézis, tudományos elmélet és a kísérletileg, tapasztalatilag igazolt állítások megkülönböztetése. Érvek és ellenérvek összevetése egy-egy problémával kapcsolatban (pl. a nukleáris energia hasznosítása kapcsán).A tudomány és áltudomány közti különbségtétel. A sajtóban megjelenő fizikai témájú aktuális kérdések kritikai vizsgálata, elemzése. Kapcsolatteremtés az atomfizikai ismeretek és korábban a kémia tantárgy keretében tanult atomszerkezeti ismeretek között.

Kapcsolatteremtés, szintézis-keresés a gimnáziumi fizika tananyag különböző jelenségei, fogalmai törvényszerűségei között. Kitekintés az aktuális kutatások irányába az űrkutatás témaköréhez kapcsolódóan (ismeretterjesztő Internet-anyagok felhasználásával) 
	Témakörök
	Tartalmak 

	Rezgések, hullámok    

	Mechanikai rezgés


	A harmonikus rezgőmozgás kísérleti vizsgálata, grafikus ábrázolása. A rezgést jellemző mennyiségek. Newton II törvényének alkalmazása a rugón lévő testre.

A rezgésidő kiszámítása. A rezgés energiája, energia-megmaradás. A rezgést befolyásoló külső hatások következményei (csillapodás, rezonancia kísérleti vizsgálata).A fonálinga kísérleti vizsgálata.

	Mechanikai hullámok


	A hullám mint a közegben terjedő rezgésállapot, longitudinális és transzverzális hullám, a hullámot jellemző mennyiségek: hullámhossz, periódusidő, terjedési sebesség. Hullámjelenségek kísérleti vizsgálata gumikötélen és hullámkádban. hullámok visszaverődése és törése, elhajlás, interferencia. Állóhullámok kialakulása kötélen, (a hullámhossz és kötélhossz kapcsolata).

	A hang hullámtulajdonságai


	A hangképzés sajátságai egy húros hangszer (pl. gitár) esetében. A hang terjedése közegben. A hétköznapi hangtani fogalmak fizikai értelmezése (hang magassága, hangerősség, alaphang, felhangok, hangszín, hangsor, hangköz. Doppler jelenség.

	Elektromágneses hullámok

	Az elektromágneses jelenségek rendszerezése. Változó elektromos tér mágneses tere. Elektromágneses rezgések egyszerű rezgőkörben. Az elektromágneses hullám fogalma, jellemzése. Az elektromágneses hullámok spektruma, elektromágneses hullámok a mindennapi életben. A fény, mint elektromágneses hullám.

	Hullámoptika
	A fény tulajdonságainak vizsgálata. A fény terjedése vákuumban és anyagban (terjedési sebesség).Visszaverődés, törés (Snellius-Descartes - törvény, teljes visszaverődés, optikai eszközök képalkotása, leképezési törvény).A fehér fény színekre bontása, színkeverés. Elhajlás résen, rácson, interferencia, fénypolarizáció. Hullámhossz-mérés. A fénysebesség mint határsebesség.

	Modern fizika   

	A fény kettős természete


	A fény hullámtulajdonságainak összefoglalása. A fényelektromos jelenség - a fény részecske-természete. Fotocella, napelem, gyakorlati alkalmazások.

	Az elektron kettős természete    
	Az elektron, mint részecske. Elektroninterferencia, elektron-hullám. Gyakorlati alkalmazás: elektronmikroszkóp.

	Atommodellek


	A modellek kísérleti alapjai, előremutató sajátságai és hibái. Thomson féle atommodell. Rutherford-modell (az atommag). Bohr-modell: diszkrét energiaszintek. Vonalas színkép, fény kisugárzása és elnyelése. Kvantummechanikai atommodell.


	Magfizika  

	Az atommag szerkezete 
	A nukleonok (proton, neutron), a nukleáris kölcsönhatás jellemzése. Tömegdefektus.

	A radioaktivitás

	Alfa-, béta- és gammabomlás jellemzése. Aktivitás fogalma, időbeli változása. Radioaktív sugárzás környezetünkben, a sugárvédelem alapjai. A természetes és mesterséges radioaktivitás gyakorlati alkalmazásai.

	Maghasadás

	A maghasadás jelensége, láncreakció, sokszorozási tényező. Atombomba, atomerőmű. az atomenergia felhasználásának előnyei és kockázata.

	Magfúzió   
	A magfúzió jelensége, a csillagok energiatermelése, a hidrogénbomba.

	Csillagásza  

	Csillagfejlődés

	A csillagok születése, fejlődése és pusztulása. Kvazárok, pulzárok, neutron csillagok, fekete-lyukak galaktikák,

	Kozmológia alapjai
	Az Univerzum tágulása. Hubble-törvény. Ősrobbanás elmélet.

	Űrkutatás
	A világűr megismerése, a kutatás irányai.


A továbbhaladás feltételei 

Ismerje a frekvencia és hullámhossz jelentését.

Ismerje a legegyszerűbb optikai eszközök működését (szemüveg, nagyító, mikroszkóp, távcső). 

Legyen tisztában azzal, hogy a zaj (hang) és az elektromágneses sugárzás is a környezetszennyezés sajátos változata lehet.

Ismerje az atomelmélet fejlődésében fontos szerepet játszó fizikatörténeti kísérleteket.

Ismerje az atommag összetételét. 

Ismerje a radioaktivitás sugárzások fajtáit és ezek jellemzőit, a természetes és mesterséges radioaktivitás szerepét életünkben (veszélyek és hasznosítás).

Ismerje a magátalakulások főbb típusait (hasadás, fúzió). Legyen tisztában ezek felhasználási lehetőségeiről. Tudja összehasonlítani az atomenergia felhasználásának előnyeit és hátrányait a többi energiatermelési móddal, különös tekintettel a környezeti hatásokra.

Legyenek ismeretei a csillagászat vizsgálati módszereiről. 

Ismerje a legfontosabb csillagászati objektumokat (bolygó, különböző típusú csillagok, galaxis, fekete lyuk), legyen tisztában valódi fizikai tulajdonságaikkal.

A gimnázium utolsó osztályában a korábbi évek tananyagának és a modern fizika elemeinek szintetizálásával körvonalazódnia kell a diákokban egy korszerű természettudományos világképnek. Tudatosodnia kell a tanulókban, hogy a természet egységes egész, szétválasztását résztudományokra csak a jobb kezelhetőség, áttekinthetőség indokolja. A fizika legáltalánosabb törvényei a kémia, biológia, földtudományok és az alkalmazott műszaki tudományok területén is érvényesek.

Értékelés

A fejlesztési követelményeknél megfogalmazottak közül az életkorhoz illeszkedően kiemelten az alábbiakat értékeljük (öt fokozatú skálán): 

A tanuló legyen képes 

· a rezgéstani, hullámtani, optikai jelenségek megfigyelésére, megértésére

· a tanuló, ill. demonstrációs kísérletek, mérések eredményeit rögzíteni, a méréshibákat értelmezni, kiszámolni

· kész grafikonok, táblázatok, sematikus rajzok adatait leolvasni, értelmezni, ezekből tudjon egyszerű következtetéseket levonni

· összekapcsolni a tanórán tanultakat a körülötte tapasztalható világgal

· a tananyagban szereplő és a gyakorlatban használt mértékegységeket használni, a mindennapi életben is használt mértékegységeket átváltani

· szókincsébe értelemszerűen beépíteni a fizikai fogalmakat

· a tanult összefüggéseket, fizikai állandókat a képlet- és táblázatgyűjteményből kiválasztani, a formulákat értelmezni, a feladatokban alkalmazni

· a tananyaghoz kapcsolódó témákról esszészerű házi dolgozatot készíteni - önálló gyűjtőmunka segítségével, a tanárával történő konzultáció után

Ellenőrzés módjai

· témazáró dolgozat a témakörök végén

· csoportosan, vagy egyénileg végzett kísérlet elvégzése, kiértékelése

· órai aktivitás

· otthoni megfigyelés, feladatmegoldás, gyűjtőmunka

· füzetvezetés

Taneszközök kiválasztásának elvei, a szükséges feltételek:

A nevelési-oktatási intézmények működéséről szóló 11/1994. (VI.8.) MKM rendelet 7. Sz. melléklete szerintés az önkormányzatnak a munkaközösség által elkészített jegyzék alapján, illetve a kerettanterv tartalmainak elsajátításához szükséges eszközökön kívül elengedhetetlen eszközök:

· olyan tankönyv, mely elősegíti az órai anyag elsajátítását, estleges kiegészítését, begyakorlását feladatokon keresztül

· jól felépített feladatgyűjtemény

